DA Den Europæiske Unions Tidende C 230/1

Vedtægt for Instruct

European Research Infrastructure Consortium

(Instruct-ERIC)

(2017/C 230/01)

Indhold

PRÆAMBEL

KAPITEL I — ALMINDELIGE BESTEMMELSER

Artikel 1 — Definitioner

Artikel 2 — Etablering af Instruct-ERIC

Artikel 3 — Hjemsted og arbejdssprog

Artikel 4 — Mål og aktiviteter

Artikel 5 — Revision og finansiering af Instruct-ERIC

KAPITEL 2 — MEDLEMSKAB

Artikel 6 — Medlemskab

Artikel 7 — Optagelse af medlemmer og observatører

Artikel 8 — Et medlems eller en observatørs udtræden

Artikel 9 — Opsigelse af medlemskab eller ophævelse af observatørstatus

KAPITEL 3 — MEDLEMMERS OG OBSERVATØRERS RETTIGHEDER OG FORPLIGTELSER

Artikel 10 — Medlemmer

Artikel 11 — Observatører

Artikel 12 — Tredjeparter

KAPITEL 4 — LEDELSE OG GENNEMFØRELSE AF INSTRUCT-ERIC's AKTIVITETER

Artikel 13 — Rådet

Artikel 14 — Direktør

Artikel 15 — Instruct-centre og Centres General Forum

Artikel 16 — Forretningsudvalget

Artikel 17 — Det uafhængige videnskabelige rådgivende organ

Artikel 18 — Instruct-grupper

Artikel 19 — Instruct Hub og medarbejdere

KAPITEL 5 — FINANSIERING

Artikel 20 — Budgetprincipper og regnskaber

Artikel 21 — Ansvar

KAPITEL 6 — RAPPORTERING TIL KOMMISSIONEN

Artikel 22 — Rapportering til Kommissionen

KAPITEL 7 — POLITIKKER

Artikel 23 — Generelt

Artikel 24 — Udbud og afgiftsfritagelser

Artikel 25 — Adgangspolitik

Artikel 26 — Formidlingspolitik

Artikel 27 — Politikker for dataforvaltning, intellektuel ejendom og biologiske produkter

Artikel 28 — Ansættelsespolitik

KAPITEL 8 — VARIGHED, AFVIKLING, TVISTER OG BESTEMMELSER OM OPRETTELSE

Artikel 29 — Varighed

Artikel 30 — Afvikling

Artikel 31 — Gældende lovgivning

Artikel 32 — Tvister

Artikel 33 — Vedtægt

Artikel 34 — Bestemmelser om oprettelse

BILAG 1 — Liste over medlemmer og observatører

BILAG 2 — Finansielle bidrag

BILAG 3 — Kriterier for revision af Instruct-centre

BILAG 4 — Udnævnelse af direktøren

BILAG 5 — Vurdering af Instruct-ERIC

BILAG 6 — Definition og overførsel af aktiver og personale

PRÆAMBEL

Kongeriget Belgien

Den Tjekkiske Republik

Kongeriget Danmark

Den Franske Republik

Staten Israel

Den Italienske Republik

Kongeriget Nederlandene

Den Portugisiske Republik

Den Slovakiske Republik

Det Forenede Kongerige Storbritannien og Nordirland

herefter benævnt »de stiftende medlemmer«

samt

Den Hellenske Republik

Kongeriget Spanien

Kongeriget Sverige

Det Europæiske Molekylærbiologiske Laboratorium (EMBL)

herefter benævnt »de stiftende observatører«,

A) DER ANERKENDER, at både struktur- og cellebiologi er af vital betydning, ikke kun for at styrke den grundlæggende forståelse af, hvordan de biologiske systemer fungerer, men også for at understøtte udviklingen inden for biomedicin og bioteknologi,

B) DER ANERKENDER, at Europas førende position inden for strukturbiologi ikke kun opretholdes, men udvikles parallelt med den videnskabelige udvikling, især integrationen af struktur- og cellebiologi, hvilket betyder, at det er tvingende nødvendigt at optimere udviklingen af, adgangen til og anvendelsen af den europæiske infrastruktur og ekspertise, især gennem samarbejde,

C) DER TAGER UDGANGSPUNKT i ESFRI-køreplanen, som udpegede Instruct som en paneuropæisk distribueret infrastruktur, hvis hovedformål er at gøre det lettere at få adgang til de mest moderne forskningsfaciliteter og den nyeste ekspertise i Europa med henblik på at støtte førende forskning, som integrerer en forståelse af biologisk struktur med cellefunktioner,

D) DER OVERFØRER de allerede eksisterende Instruct-aktiviteter (herunder personalekontrakter, begrænsede aktiver og zero debts), som blev stiftet under SPV-selskabet Instruct Academic Services Limited til den nye juridiske enhed Instruct-ERIC,

E) SOM STØTTER de stiftende medlemmers og fremtidige medlemmers deltagelse i Instruct-ERIC med det formål at styrke kapaciteten og konkurrencedygtigheden for infrastrukturen for strukturel biologi og dens kapacitet til at understøtte førende forskning i overensstemmelse med internationale standarder, så der skabes resultater på områderne for forskning, innovation og i sidste ende sundhed, og

F) SOM UDBYGGER Instructs rolle med henblik på at rådgive og samarbejde med fonde og industrien om opbygningen og gennemførelsen af en koordineret europæisk strategi for investeringer i infrastruktur for strukturel biologi,

ER BLEVET ENIGE OM FØLGENDE:

KAPITEL 1

ALMINDELIGE BESTEMMELSER

Artikel 1

Definitioner

1. I denne vedtægt forstås ved følgende termer og udtryk:

»adgangsudvalg«: det organ, der er nedsat med henblik på at undersøge potentielle brugeres forslag og anmodninger om adgang til de værktøjer og tjenester, der stilles til rådighed af Instruct-ERIC-infrastrukturen

»Centres General Forum«: det ikkeledende organ, der er bredt sammensat af repræsentanter fra alle Instruct-centre, og som fungerer som rådgivende organ i indsatsen for at identificere nye emner eller spørgsmål, der er relevante for Instruct-ERIC, og kan fremlægge disse for forretningsudvalget med henblik på overvejelse

»forretningsudvalget«: Instruct-ERIC's overordnede ledelsesudvalg som yderligere beskrevet i artikel 16

»stiftende medlemmer«: medlemmerne af Instruct-ERIC på den dato, hvor Kommissionens gennemførelsesafgørelse om oprettelse af Instruct-ERIC træder i kraft

»værtsland«: det land, der er vært for Instruct Hub

»uafhængigt videnskabeligt rådgivende organ«: det organ, der yder videnskabelig og strategisk rådgivning til rådet (i det følgende benævnt »rådet«), som yderligere beskrevet i artikel 17

»Instruct-aktiviteter«: leveringen af og den tværnationale adgang til Instruct-infrastruktur og koordineringen af kurser og workshopper som beskrevet i artikel 4

»Instruct-center«: et lokalt center, hvor Instruct-relaterede aktiviteter udføres, herunder navnlig levering af adgang til infrastruktur og levering af ekspertise, datatjenester, teknologi eller anlæg, uddannelse, netværkssamarbejde og samarbejde med Instruct-ERIC, som yderligere beskrevet i artikel 15

»Instruct Hub«: kontoret for Instruct-ERIC's kerneteam, som er ansvarligt for at koordinere operationelle Instruct-aktiviteter, og som på datoen for denne vedtægt primært (men ikke udelukkende) var beliggende i værtslandet på Instruct-ERIC's hjemsted på University of Oxford, Det Forenede Kongerige. Hub varetager bl.a. de elementer, der er beskrevet i artikel 19

»intern forretningsorden«: Instruct-ERIC's ledelses- og gennemførelsespolitik som godkendt af rådet (artikel 13)

»mellemstatslig organisation«: en organisation, der er etableret som en juridisk person i henhold til folkeretten og anerkendt som sådan af de offentlige myndigheder i værtslandet og af medlemmerne af sådanne organisationer som defineret i artikel 23, stk. 1, i direktiv 92/12/EØF

»medlem«: et medlem af Instruct-ERIC.

Artikel 2

Etablering af Instruct-ERIC

1. Der oprettes en europæisk forskningsinfrastruktur kaldet »Integrated Structural Biology«, i det følgende benævnt »Instruct«.

2. Instruct har retlig form som et konsortium for en europæisk forskningsinfrastruktur (ERIC) oprettet i henhold til bestemmelserne i forordning (EF) nr. 723/2009 som ændret ved Rådets forordning (EU) nr. 1261/2013 og betegnes »Instruct-ERIC«.

Artikel 3

Hjemsted og arbejdssprog

1. Det vedtægtsmæssige hjemsted for Instruct-ERIC er Oxford, Det Forenede Kongerige.

2. Instruct-ERIC's arbejdssprog er engelsk.

Artikel 4

Mål og aktiviteter

1. Instruct-ERIC har til formål at etablere og drive en distribueret paneuropæisk forskningsinfrastruktur med betegnelsen Instruct, herunder specifikt:

a) at fremme udviklingen af integrativ strukturel cellebiologi

b) at give kontrolleret adgang til avancerede europæiske anlæg og ekspertviden inden for strukturel biologi

c) at fremme udviklingen af Instruct-teknologien og

d) at tilbyde uddannelse i integrative teknikker inden for strukturel biologi.

2. Til det formål gennemfører og koordinerer Instruct-ERIC en række aktiviteter, herunder, men ikke begrænset til:

a) aktiviteter, der tilbydes af Instruct-centre, f.eks. levering af infrastruktur til brugere på området for strukturel biologi, og andre Instruct-kursus-, netværks- og formidlingsaktiviteter

b) etablering og drift af Instruct Hub, som varetager den centrale rolle som koordinator af alle Instruct-aktiviteter, der tilbydes gennem Instruct-centre

c) leveringen af adgang til infrastruktur for strukturel biologi på Instruct-centre ved hjælp af en Instruct-webportal med integreret peer review og planlagt adgang for Instruct-brugere af et Instruct-center

d) Instruct Hubs koordinering af kurser og workshopper om teknikker og metoder, der er relevante for strukturel cellebiologi, med henblik på at formidle ekspertise og stimulere udveksling og udvikling i samarbejde med industrien

e) Instruct Hubs koordinering af fælles programmer mellem Instruct-centre, der understøtter nye tekniske og teknologiske tilgange, som muliggør bedre integration på tværs af teknologier inden for strukturel biologi

f) koordineringen af programmer med virksomheder, der udvikler innovative teknologier inden for strukturel biologi, så de effektivt kan anvendes af Instruct-centrene, og så de bliver tilgængelige for akademiske og industribaserede forskere i Europa

g) etablering af samarbejde mellem brugergrupper inden for strukturel biologi, cellebiologi og systembiologi ved at koordinere fælles tiltag, herunder møder, konferencer og workshopper

h) andre tilknyttede tiltag, der kan hjælpe med at styrke forskning inden for det europæiske forskningsrum.

3. Instruct-ERIC etableres og drives uden gevinst for øje med henblik på yderligere at fremme innovation samt overføre viden og teknologi. Instruct-ERIC kan dog udøve begrænsede økonomiske aktiviteter, forudsat at disse er nært knyttet til dets hovedopgaver og ikke bringer disse i fare.

Artikel 5

Revision og finansiering af Instruct-ERIC

1. Instructs tidligere resultater og fremtidige planer og Instruct-ERIC's effektivitet underkastes en formel revision hvert femte år i overensstemmelse med bilag 5 som et led i arbejdet for at få overblik over værdien og virkningen af de fælles investeringer, omfanget og arten af fremtidig finansiering og fremtidigt medlemskab.

2. Rådet er ansvarligt for at godkende kravene til og tidsplanen for revisionen.

3. Direktøren er ansvarlig for at udarbejde og indgive revisionsrapporten på baggrund af input fra Instruct-centrene, det uafhængige videnskabelige rådgivende organ og andre relevante parter. Instruct-ERIC's fremtidige investeringer og de finansielle bidrag, som medlemmerne yder i henhold til artikel 10, fastsættes ud fra resultaterne af disse revisioner for en periode på fem år og må ikke i mellemtiden forhøjes uden rådets enstemmige godkendelse i henhold til artikel 13.

4. Rådet opstiller tidsplanen for revision, så resultatet er tilgængeligt for medlemmerne i tilstrækkelig tid til, at de kan træffe afgørelse om deres fremtidige medlemskab, inden den næste femårige finansieringsperiode starter.

KAPITEL 2

MEDLEMSKAB

Artikel 6

Medlemskab

1. Følgende enheder kan blive medlem af Instruct-ERIC i overensstemmelse med Rådets forordning (EF) nr. 723/2009:

a) Den Europæiske Unions medlemsstater (i det følgende benævnt »medlemsstater«)

b) Den Europæiske Unions associerede lande (i det følgende benævnt »associerede lande«)

c) andre tredjelande end associerede lande (i det følgende benævnt »tredjelande«)

d) mellemstatslige organisationer.

Betingelserne for optagelse af medlemmer og observatører fremgår af artikel 7.

2. Instruct-ERIC har som minimum en medlemsstat og to andre lande, der enten er medlemsstater eller associerede lande, som medlemmer. Yderligere medlemsstater, associerede lande, andre tredjelande end associerede lande og mellemstatslige organisationer kan deltage i overensstemmelse med proceduren i artikel 7.

3. Medlemsstater og associerede lande besidder i fællesskab flertallet af stemmerettigheder i rådet i overensstemmelse med Rådets forordning om ændring af forordning (EF) nr. 723/2009 og vedtægtens artikel 13. De nuværende medlemmer, observatører og de enheder, der repræsenterer dem, er anført i bilag I.

Artikel 7

Optagelse af medlemmer og observatører

1. Medlemsstater og associerede lande, andre tredjelande end associerede lande og mellemstatslige organisationer kan til enhver tid ansøge om medlemskab af Instruct-ERIC på lige vilkår. Medlemmer optages i overensstemmelse med følgende betingelser:

a) ansøgere skal indsende en skriftlig ansøgning til rådets formand

b) ansøgningen om medlemskab skal indeholde en beskrivelse af, hvordan ansøgeren vil bidrage til opfyldelsen af Instruct-ERIC's mål og aktiviteter som beskrevet i artikel 4, samt hvordan ansøgeren vil opfylde de forpligtelser, der er beskrevet i artikel 10

c) nye medlemmer kan kun optages med rådets godkendelse i overensstemmelse med artikel 13 og

d) medlemmerne forpligter sig til medlemskab af Instruct-ERIC i en minimumsperiode på fem år.

2. Enheder, som er anført i artikel 6, og som ønsker at bidrage til Instruct-ERIC, men som endnu ikke kan blive optaget som medlem, kan ansøge om observatørstatus. Observatører optages i overensstemmelse med følgende betingelser:

a) Observatører optages for en periode på to år. En observatør kan ansøge om en forlængelse af denne periode med et år.

b) Kandidater til observatørstatus skal indsende en skriftlig ansøgning til rådets formand I ansøgningen angives en tidsplan og centrale tiltag for at blive medlem. Observatører kan til enhver tid ansøge om medlemskab.

Artikel 8

Et medlems eller en observatørs udtræden

1. Et medlem kan til enhver tid udtræde af Instruct-ERIC ved mindst seks måneders forudgående skriftlig meddelelse til rådet og efter mindst to års medlemskab. Hvis meddelelsen gives inden den 30. juni i et år, træder medlemmets udtræden i kraft ved udgangen af det samme regnskabsår, hvor meddelelsen blev givet, dvs. den 31. december. Hvis meddelelsen gives efter den 30. juni, er medlemmet forpligtet til at betale medlemsgebyr og bidrage til Instruct-ERIC's aktiviteter, indtil medlemmets udtræden træder i kraft den 31. december det efterfølgende år. Når medlemskabet er ophørt, skal der ikke betales yderligere medlemsgebyrer.

2. Et medlem, der udtræder, skal fortsat bidrage til Instruct-ERIC's aktiviteter og Instruct-ERIC's budget, indtil medlemmets udtræden får virkning. Inden medlemmets udtræden identificeres alle aktiver, som Instruct-ERIC har købt af det udtrædende medlem, og ejerskabet afklares og returneres til Instruct Hub, hvis det er relevant.

3. Medlemmer, der træder ud, har hverken ret til tilbagebetaling eller godtgørelse af deres bidrag eller ret til at gøre krav på aktiverne i Instruct-ERIC.

4. En observatør kan til enhver tid udtræde ved skriftlig meddelelse til rådet.

Artikel 9

Opsigelse af medlemskab eller ophævelse af observatørstatus

1. Rådet har i henhold til artikel 13 beføjelse til at opsige et medlems medlemskab, såfremt følgende betingelser er opfyldt:

a) medlemmet har gjort sig skyldig i en alvorlig overtrædelse af sine vedtægtsmæssige forpligtelser og

b) medlemmet har ikke afhjulpet denne overtrædelse senest seks måneder efter at være blevet underrettet herom.

2. Medlemmet har mulighed for at anfægte en beslutning om opsigelse og for at fremlægge sin holdning for rådet Et medlem, hvis medlemskab er opsagt, skal fortsat bidrage til Instruct-ERIC's aktiviteter og Instruct-ERIC's budget, indtil medlemmets opsigelse får virkning.

3. Når beslutningen om opsigelse er truffet, har medlemmer hverken ret til tilbagebetaling eller godtgørelse af deres bidrag eller ret til at gøre krav på aktiverne i Instruct-ERIC.

4. Rådet kan til enhver tid ophæve en observatørs observatørstatus i rådet ved skriftlig meddelelse, hvis observatøren ikke længere opfylder sine forpligtelser over for Instruct-ERIC i overensstemmelse med vedtægten.

KAPITEL 3

MEDLEMMERS OG OBSERVATØRERS RETTIGHEDER OG FORPLIGTELSER

Artikel 10

Medlemmer

1. Medlemmernes rettigheder omfatter:

a) ret til at deltage i og stemme på rådets møder i henhold til artikel 13

b) adgang til infrastrukturen på Instruct-centre i overensstemmelse med adgangsprocedure, kurser og workshopper samt andre aktiviteter og

c) ret til at anvende Instruct-ERIC-brandet i overensstemmelse med de aftalte retningslinjer for brandet.

2. Hvert medlem har pligt til at:

a) betale det årlige medlemsbidrag som anført i bilag 2 eller beregnet efter en anden metode godkendt af rådet i henhold til artikel 13

b) udpege op til to delegerede, som skal repræsentere medlemmet i rådet

c) give dets delegerede fuld beføjelse til at stemme om alle spørgsmål, der rejses på rådets møder, og som optræder på dagsordenen, med forbehold af reglen om én stemme pr. medlem

d) gøre sit bedste for at støtte et Instruct-center, som det er vært for, med forbehold af interne revisions- og investeringsprocedurer, således at det kan opfylde dets forpligtelser, som de er fastsat ved dets udnævnelse. Disse forpligtelser beskrives i detaljer i en serviceniveauaftale mellem Instruct-centrets værtsinstitution og Instruct-ERIC

e) anerkende forventningen om, at medlemmer bør være vært for et Instruct-center i overensstemmelse med bilag 3: Kriterier for revision af Instruct-centre og som anført i artikel 15 og

f) anvende harmoniserede standarder ved udvikling og indførelse af nationale ressourcer og værktøjer.

Artikel 11

Observatører

1. Observatørerne har ret til:

a) at modtage dokumenter fra rådet og deltage i og tale på møder i rådet uden stemmeret

b) at udpege op til to delegerede, som skal repræsentere observatøren i rådet.

c) Observatører kan ansøge om adgang til Instruct-ERIC på samme grundlag som brugere, der ikke er medlem af Instruct-ERIC som anført i artikel 25, stk. 5.

Artikel 12

Tredjeparter

Med henblik på at stimulere udviklingen og gennemførelsen af innovative infrastrukturer inden for strukturel biologi, etablerer Instruct-ERIC forbindelser til tredjeparter, der tilbyder specialiseret ekspertise eller knowhow. Partnerskaber baseret på aftaler, som omhandler levering af aftalt arbejde eller aftalte tjenester.

KAPITEL 4

LEDELSE OG GENNEMFØRELSE AF INSTRUCT-ERIC's AKTIVITETER

Artikel 13

Rådet

1. Rådet er ansvarligt for den overordnede ledelse af og det overordnede tilsyn med Instruct-ERIC i overensstemmelse med vedtægten. Rådet skal bestå af repræsentanter for medlemmerne (artikel 6). Hvert medlem har én stemme, og alle stemmer er lige i henhold til artikel 13, stk. 5. Medlemmer, som ikke er til stede eller undlader at stemme, tælles ikke med.

2. Observatører, der deltager i rådets møder, har ingen stemmeret.

3. Rådet indkaldes af formanden mindst to gange hvert kalenderår eller på ethvert tidspunkt efter anmodning fra mindst tre medlemmer.

4. Rådet er beslutningsdygtigt, hvis mindst to tredjedele af medlemmerne er til stede på et møde, og det gør sit bedste for at opnå konsensus.

5. Medlemsstater og associerede lande skal til enhver tid sammen have flertallet af stemmerettighederne i rådet. Hvis under halvdelen af de tilstedeværende og stemmeberettigede medlemmer på et tidspunkt er medlemsstater eller associerede lande, tildeles disse medlemmer tilsammen 51 % af stemmerettighederne i Instruct-ERIC, som fordeles ligeligt mellem disse medlemmer. Resten af stemmerettighederne fordeles ligeligt mellem de øvrige tilstedeværende og stemmeberettigede medlemmer, som ikke er medlemsstater eller associerede lande. Hvis denne situation opstår på et tidspunkt, er henvisningen til én stemme i artikel 13, stk. 1, en henvisning til de stemmerettigheder, som et medlem kan udøve i overensstemmelse med denne bestemmelse.

6. Følgende beslutninger kræver enstemmig godkendelse fra de tilstedeværende og stemmeberettigede medlemmer:

a) ændringer af modellen for beregning af de finansielle bidrag, medlemmerne skal yde, og godkendelse af medlemmernes naturaliebidrag til støtte for Instruct Hubs medarbejdere som beskrevet i bilag 2

b) forslag om ændring af vedtægten for Instruct-ERIC og indsendelse til Europa-Kommissionen med henblik på godkendelse i henhold til kravene i artikel 11 i forordning (EF) nr. 723/2009

c) ændringer af de finansielle bidrag, som medlemmerne anmodes om uden for den periode, der er fastsat i artikel 5

d) fastsættelse af de mellemstatslige organisationers bidrag i overensstemmelse med bilag 2.

7. Følgende beslutninger skal godkendes med et flertal på mindst to tredjedele af de tilstedeværende og stemmeberettigede medlemmer i henhold til kravene i artikel 13, stk. 5:

a) valg af rådets formand blandt de stemmeberettigede medlemsrepræsentanter efter nomineringer

b) direktørens udnævnelse og afskedigelse

c) optagelse af nye medlemmer og observatører

d) opsigelse af medlemskab eller ophævelse af observatørstatus i henhold til artikel 9

e) godkendelse eller eksklusion af Instruct-centre i henhold til de kriterier, der er anført i denne vedtægts bilag 3

f) afvikling af Instruct-ERIC i overensstemmelse med artikel 30

g) vedtagelse og om nødvendigt ændring af den interne forretningsorden for drift af Instruct-ERIC's ledelsesorganer, underudvalg og arbejdsgrupper.

8. Alle andre beslutninger skal godkendes med et simpelt flertal af de tilstedeværende og stemmeberettigede medlemmer i henhold til kravene i artikel 13, stk. 5. For at undgå tvivl præciseres det, at et simpelt flertal er lig med mere end halvdelen af de tilstedeværende og stemmeberettigede medlemmers stemmer.

Artikel 14

Direktør

1. Direktøren udnævnes af rådet efter en åben udvælgelsesprocedure og kan afskediges af rådet i henhold til artikel 13. Direktøren udvælges efter proceduren i bilag 4.

2. Direktøren er Instruct-ERIC's retlige repræsentant som krævet i artikel 12 i forordning (EF) nr. 723/2009 og har beføjelse til at indgå kontrakter og gennemføre andre juridiske og administrative procedurer i overensstemmelse med rådets beslutninger. Direktøren har arbejdssted hos Instruct Hub og varetager den daglige forvaltning af Instruct-ERIC, herunder forvaltningen af Instruct Hub. Direktøren er ansvarlig for at gennemføre rådets beslutninger og rapportere til rådet.

3. Direktøren udnævnes for en periode på fem år, som efter rådets godkendelse kan forlænges med yderligere fem år, med forbehold af eventuel forudgående lovlig opsigelse fra rådets side.

4. Direktøren er ansvarlig for udviklingen af strategien og for fremsættelse af forslag for rådet på baggrund af input fra det uafhængige videnskabelige rådgivende organ, Instruct-centrene, Centres General Forum og andre relevante kilder. Direktøren er ansvarlig for at udarbejde og indgive en udførlig rapport om de hidtidige resultater og de fremtidige planer, der kan indgå i beslutningsgrundlaget vedrørende Instruct-ERIC-investeringernes generelle kvalitet, virkning og produktivitet og hjælpe medlemmerne med på forhånd at afgøre, om de fortsat bør støtte dets aktiviteter i fem år.

5. Direktøren er ansvarlig for at udpege yderligere finansieringskilder, som kan støtte Instruct-ERIC's aktiviteter inden for rammerne af de begrænsede økonomiske aktiviteter, der er omhandlet i artikel 4.

6. Direktøren udpeger Instruct Hubs medarbejdere.

7. Hvis direktørens stilling bliver ledig, repræsenterer rådets formand Instruct-ERIC i civile sager. I et sådan tilfælde kan rådet udpege en person med de beføjelser og det ansvar, som rådet fastlægger, til at træde i direktørens sted, indtil en ny direktør er blevet udnævnt.

Artikel 15

Instruct-centre og Centres General Forum

1. Instruct-centre placeres inden for medlemmet eller den juridiske enhed for mellemstatslige organisationer og leverer infrastrukturen og ekspertisen til støtte for Instruct-ERIC's opgaver og aktiviteter.

2. Nye Instruct-centre udvælges af rådet gennem uafhængige peer reviews ud fra de kriterier, som rådet fastsætter i overensstemmelse med bilag 3.

3. Instruct-centre evalueres mindst én gang i hver periode på fem år gennem uafhængige peer reviews med input fra det uafhængige videnskabelige rådgivende organ i forhold til kriterier og nøgleresultatindikatorer fastsat af rådet, som opdateres hvert femte år i overensstemmelse med bilag 3.

4. Medarbejdere fra Instruct-centre, som er udpeget af Instruct-centrets koordinator til at repræsentere adgangs-, uddannelses- og netværksaktiviteter, mødes i Centres General Forum. Centres General Forum er en platform, hvor centrene kan drøfte problemer og rådgive Instruct-forretningsudvalget og -rådet om udviklingen og leveringen af Instruct-aktiviteter. Centres General Forum har ingen ledelsesbeføjelser.

5. Centres General Forum mødes mindst én gang om året efter forretningsudvalgets anmodning.

Artikel 16

Forretningsudvalget

1. Rådet nedsætter et forretningsudvalg, som bistår direktøren i varetagelsen af dennes ansvar.

2. Forretningsudvalget består af højst ti personer fra Instruct-centrene og har direktøren som formand. Rådet anmoder både medlemmerne og Centres General Forum om at udpege op til to repræsentanter fra deres respektive Instruct-centre. rådet foretager udnævnelserne for en periode på to år, som kan forlænges én gang med yderligere to år, med forbehold af eventuel forudgående lovlig opsigelse. Rådet sikrer ligelig repræsentation af centrene i forretningsudvalget.

3. Direktøren indkalder til og deltager i alle forretningsudvalgets møder. Forretningsudvalget mødes mindst én gang i kvartalet. Møder kan afholdes face-to-face, pr. telefon eller på anden praktisk måde, som på forhånd er aftalt med direktøren. Datoer for møder fastsættes og offentliggøres forud for hvert driftsår, sædvanligvis med mindst to ugers varsel. Direktøren pålægger forretningsudvalget opgaven med at gennemføre Instruct-ERIC's aktiviteter som fastsat af rådet.

4. Direktøren pålægger forretningsudvalget alle generelle anliggender, herunder udarbejdelse af forslag til rådet, opstilling og ændring af årlige arbejdsplaner vedrørende Instruct-ERIC og sikring af konsistens, sammenhæng og stabilitet inden for infrastrukturtjenesterne.

5. Forretningsudvalget har også ansvaret for:

a) at orientere direktøren om opfyldelsen af Instruct-ERIC's politiske mål og gennemførelsen af dets leveranceplaner

b) at overvåge sammensætningen af rådgivende udvalg. Udpegelsen af rådgivende udvalg godkendes af rådet i overensstemmelse med artikel 13

c) at orientere om resultaterne af Instruct Hubs arbejde

d) at mødes med eksterne parter, forummer og konferencer og acceptere repræsentanter fra særlige interessegrupper, for så vidt som det er nødvendigt for at opfylde dets opgave vedrørende støtte og rapportering til direktøren

e) at udarbejde rapporter til direktøren og andre organer eller organisationer efter behov eller efter instruks

f) at udpege finansieringsmuligheder gennem indkaldelser af forslag med henblik på at koordinere Instruct-centrenes arbejde i forbindelse med udarbejdelsen af de forslag, der skal indgives og

g) at implementere Instruct-projekter, der finansieres uden for Instruct-ERIC, er i overensstemmelse med de strategiske mål for Instruct og støttes af et eller flere Instruct-centre. Projekter, der kan flytte fokus fra kerneaktiviteter, skal godkendes af rådet.

Artikel 17

Det uafhængige videnskabelige rådgivende organ

1. Det uafhængige videnskabelige rådgivende organ etableres med henblik på at rådgive rådet om alle videnskabelige og strategiske forhold, der er relevante for Instruct-ERIC. Det uafhængige videnskabelige rådgivende organ evaluerer Instruct-centrenes resultater med henblik på at give rådet anbefalinger vedrørende godkendelse eller eksklusion af forskningsfaciliteter som Instruct-centre og rådgivning om fremskridt og fremtidige strategiske og videnskabelige mål, behov og muligheder under hensyntagen til den globale kontekst.

2. Det uafhængige videnskabelige rådgivende organ består af mindst fem og højst otte videnskabelige og tekniske eksperter udpeget af rådet. Det uafhængige videnskabelige rådgivende organ vælger en formand blandt medlemmerne ved simpelt flertal. Den udnævnte formands mandat forlænges automatisk, så vedkommende kan udfylde sin formandsperiode. Medlemmerne af det uafhængige videnskabelige rådgivende organ må ikke være direkte involveret i forvaltningen af Instruct-ERIC og skal sædvanligvis være eksperter fra lande uden for Europa. Direktøren kan foreslå rådet medlemmerne af det uafhængige videnskabelige rådgivende organ. Potentielle interessekonflikter bør oplyses forud for rådets evaluering. Medlemmerne af det uafhængige videnskabelige rådgivende organ udpeges for en mandatperiode på tre år, som kan forlænges én gang med et til tre år. Medlemmerne af det uafhængige videnskabelige rådgivende organ skal underskrive en fortrolighedsaftale senest 30 dage efter deres udnævnelse eller inden udveksling af fortrolige oplysninger, alt efter hvilken dato der kommer først.

3. Det uafhængige videnskabelige rådgivende organ mødes mindst én gang om året for at vurdere Instruct-ERIC's generelle videnskabelige og strategiske fremskridt i forhold til dets videnskabelige vision og andre udfordringer.

4. Medlemmer af det uafhængige videnskabelige rådgivende organ godtgøres af Instruct-ERIC for rimelige udgifter til rejser og logi i overensstemmelse med rådets anvisninger.

Artikel 18

Instruct-grupper

1. Rådet kan nedsætte yderligere udvalg, arbejdsgrupper og rådgivende grupper, hvis det anses for nødvendigt, og angive deres opgaver og mandat.

Artikel 19

Instruct Hub og medarbejdere

1. Instruct Hub er det centrale forvaltningskontor for Instruct-ERIC's daglige aktiviteter. Instruct Hub understøtter den daglige ledelse af Instruct-ERIC, hvilket også omfatter ydelse af assistance til rådet. Det etableres og ledes af direktøren i overensstemmelse med artikel 14.

2. Instruct Hub:

a) varetager den nødvendige daglige administrative og finansielle ledelse og rapporterer om dets aktiviteter til rådet via direktøren

b) koordinerer centralt alle Instruct-ERIC-aktiviteter, der gennemføres af Instruct-centrene, og leverer efter behov støtteressourcer til Instruct-centrene

c) videreudvikler, opdaterer og vedligeholder både infrastruktur, organisation, procedurer, dokumentation og kommunikation og sikrer, at Instruct-ERIC hele tiden har kapacitet til effektivt at levere tjenester og udføre aktiviteter af høj kvalitet.

3. Med rådets godkendelse kan Instruct Hubs medarbejdere være udstationerede medarbejdere fra Instruct-centre, så der etableres en funktionel forbindelse mellem Instruct Hub og Instruct-centrene.

KAPITEL 5

FINANSIERING

Artikel 20

Budgetprincipper og regnskaber

1. Instruct-ERIC's regnskabsår følger kalenderåret.

2. Direktøren forelægger rådet et årligt budget og bogførte udgifter i forhold til budgettet i løbet af hvert regnskabsår.

3. Instruct-ERIC's regnskab revideres af en uafhængig revisor i overensstemmelse med gældende love og bestemmelser. Revisionsrapporterne forelægges rådet sammen med en rapport om Instruct-ERIC's aktiviteter og økonomiske forvaltning.

4. Instruct-ERIC opererer i overensstemmelse med princippet om forsvarlig økonomisk forvaltning og overholder de i den gældende lovgivning fastsatte krav til udarbejdelse, indberetning, revidering og offentliggørelse af årsregnskabet.

5. Instruct-ERIC registrerer udgifter og indtægter i forbindelse med dets økonomiske aktiviteter særskilt.

Artikel 21

Ansvar

1. Instruct-ERIC hæfter for sin gæld.

2. Medlemmerne hæfter ikke solidarisk for Instruct-ERIC's gæld.

3. Medlemmernes finansielle ansvar for Instruct-ERIC's gæld er begrænset til deres respektive bidrag som anført i bilag 2.

4. Instruct-ERIC tegner de relevante forsikringer til dækning af risiciene i forbindelse med etablering og drift af Instruct-ERIC.

KAPITEL 6

RAPPORTERING TIL KOMMISSIONEN

Artikel 22

Rapportering til Kommissionen

1. Instruct-ERIC udarbejder en årlig aktivitetsrapport, hvori der navnlig redegøres for dets videnskabelige, operationelle og finansielle aktiviteter. Denne rapport udarbejdes af direktøren med bistand af forretningsudvalget, godkendes af rådet og forelægges Kommissionen og relevante offentlige myndigheder senest seks måneder efter det pågældende regnskabsårs udgang. Efter godkendelse offentliggøres årsrapporten via Instruct-ERIC's websted.

2. Instruct-ERIC underretter Kommissionen om eventuelle omstændigheder, der kan bevirke, at der opstår alvorlig fare for, at Instruct-ERIC ikke kan udføre sine opgaver på tilfredsstillende vis, eller som kan hindre det i at overholde de betingelser, der er fastsat i forordning (EF) nr. 723/2009.

KAPITEL 7

POLITIKKER

Artikel 23

Generelt

1. Instruct-ERIC etablerer og ajourfører politikker vedrørende forskellige procedurer og processer vedrørende Instruct-ERIC's aktiviteter i overensstemmelse med artikel 10 i forordning (EF) nr. 723/2009. Politikdokumenter opbevares af Instruct Hub og er offentligt tilgængelige på Instruct-ERIC's websted.

Artikel 24

Udbud og afgiftsfritagelser

1. Rådet fastlægger detaljerede regler for udbudsprocedurer og -kriterier, som Instruct-ERIC har pligt til at følge. Denne udbudspolitik overholder principperne om gennemsigtighed, proportionalitet, gensidig anerkendelse, ligebehandling og ikkediskriminering.

2. Fritagelse for moms og punktafgifter i henhold til Rådets direktiv 2006/112/EF af 28. november 2006 om det fælles merværdiafgiftssystem (1) og i overensstemmelse med Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (2) og i henhold til Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EF (3) finder kun anvendelse på indkøb foretaget af Instruct-ERIC og medlemmerne af Instruct-ERIC til Instruct-ERIC's officielle og eksklusive brug og alene med henblik på ikke-økonomiske aktiviteter i Instruct-ERIC i overensstemmelse med dets aktiviteter. Fritagelse for moms og punktafgifter begrænses til indkøb på over 300 EUR.

Artikel 25

Adgangspolitik

1. Et medlem, som er vært for et eller flere Instruct-centre, giver udvalgte ansøgere adgang til infrastrukturen efter en godkendt adgangsprocedure. Hvert Instruct-center angiver den del af deres infrastrukturkapacitet, der stilles til rådighed for Instruct-godkendte adgangsprojekter. Forslag vedrørende adgang til Instruct-ERIC godkendes af adgangsudvalget på grundlag af den internationale ekspertevaluering, der først og fremmest omhandler videnskabelig kvalitet og dernæst teknisk og operationel gennemførlighed.

2. Leveringen af adgangstjenester sker under direktørens tilsyn under hensyntagen til:

a) den videnskabelige evaluering af projektet (peer review)

b) de involverede Instruct-centres logistiske vurdering af projektets tekniske gennemførlighed, den forventede tidslinje og planlægningen af arbejdet i centret og

c) de ressourcer (finansielle og i naturalier), som Instruct-centret og Instruct Hub stiller til rådighed med henblik på at støtte den ønskede adgang, specifikt kapaciteten til Instruct-adgang på det ønskede Instruct-center, og tilstrækkelige centrale adgangsmidler forvaltet af Instruct Hub.

3. Instruct-ERIC accepterer forslag fra enhver bruger vedrørende adgang til Instruct-ERIC-infrastruktur.

4. Instruct-ERIC sikrer åben adgang for forskere fra medlemmernes institutioner, herunder adgang til data, værktøjer og tjenester, som tilbydes af Instruct-centre. Brugere fra medlemmer kan ansøge om Instruct-ERIC-finansieret adgang til infrastruktur, kurser, workshopper, konferencedeltagelse eller andre aktiviteter, der tilbydes og støttes af Instruct-ERIC. Adgang til data og værktøjer er underlagt Instruct-ERIC's politikker for dataforvaltning og biologiske produkter og i tilfælde af samarbejdsprojekter aftaler mellem alle brugere som omhandlet i artikel 27.

5. Brugere fra ikke-medlemmer kan ansøge om adgang gennem forslagssystemet. I forbindelse med akademisk eller prækompetitiv forskning opkræves der et akademisk gebyr for adgang. Akademiske gebyrer opkræves også af ikke-kommercielle brugere, der anmoder om adgang via en mellemstatslig organisation, der ikke tilhører et medlem.

6. Brugere, der anmoder om adgang til Instruct-infrastruktur med henblik på privat forskning, opkræves et kommercielt gebyr for adgangen. I dette tilfælde tilhører data, der hidrører fra adgangen, brugeren, som ikke er forpligtet til at fremlægge eller offentliggøre dem.

7. Fortrinsret til adgang gives altid medlemmerne.

8. Brugere af Instruct-ERIC-infrastruktur til ikkeprivat forskning skal bekræfte, at de vil offentliggøre de data, der hidrører fra adgangen, og stille disse data offentligt til rådighed.

Artikel 26

Formidlingspolitik

1. Instruct-ERIC fremmer forskning og opfordrer generelt til, at der i så vid udstrækning som muligt gives fri adgang til forskningsdata. Instruct-ERIC fremmer forskning af høj kvalitet og støtter en kultur, der bygger på »bedste praksis« i uddannelsesaktiviteterne.

2. Instruct-ERIC tilskynder generelt forskere til at gøre deres forskning tilgængelig for offentligheden og anmoder alle brugere om at anerkende Instruct-ERIC i overensstemmelse hermed.

3. Formidlingspolitikken skal indeholde en beskrivelse af de forskellige målgrupper, og Instruct-ERIC skal nå ud til målgrupperne via en række forskellige kanaler, såsom webportaler, nyhedsbreve, workshopper, tilstedeværelse på konferencer, artikler i tidsskrifter og aviser og indlæg på de sociale medier.

4. I publikationer, der hidrører fra aktiviteter, der er støttet af Instruct-ERIC, anerkendes støtten fra Instruct-ERIC's personale og anvendelsen af Instruct-ERIC's eksperimentelle ressourcer.

Artikel 27

Politikker for dataforvaltning, intellektuel ejendom og biologiske produkter

1. Det tilstræbes generelt at anvende principperne for open source og open access.

2. Alle data, der genereres som resultat af Instruct-ERIC-aktiviteter, bør indledningsvis forblive den skabende forskers eller vedkommendes ansættelsesinstitutions ejendom. Med forbehold for allerede eksisterende forpligtelse, herunder over for forskellige institutioner, tilskudsgivende agenturer eller andre tredjeparter, kan brugere af Instruct-infrastruktur kræve, at der indgås aftaler om intellektuelle ejendomsrettigheder, inden arbejdet påbegyndes. Brugerne er alene ansvarlige for beskyttelsen af deres intellektuelle ejendomsrettigheder.

3. Hvis samarbejdsprojekter gives adgang til Instruct-ERIC-infrastruktur, skal brugerne acceptere fælles ejerskab over forsøgsdata eller -materialer, inden adgangsarbejdet påbegyndes. Brugerne er ansvarlige for den fælles beskyttelse af intellektuelle ejendomsrettigheder for alle brugere, der deltager i samarbejdet.

4. Instruct-ERIC udstikker retningslinjer (i form af politikker for dataforvaltning og biologiske produkter) for brugere af Instruct-ERIC-infrastruktur for at sikre, at forskning, som er udført ved hjælp af materiale, der er stillet til rådighed via Instruct-ERIC, udføres under overholdelse af dataejernes rettigheder og det enkelte menneskes ret til privatliv i overensstemmelse med værtslandets forskrifter, og ejerskabet over data og værktøjer, der genereres som resultat af Instruct-ERIC-aktiviteter, angives klart.

5. Instruct-ERIC sikrer, at brugerne accepterer adgangsbetingelserne og -vilkårene, samt at der er indført passende sikkerhedsforanstaltninger for intern opbevaring og håndtering af data.

6. Rådet fastlægger en procedure for undersøgelse af påståede overtrædelser af sikkerhedsbestemmelser, fortrolighedsklausuler og andre etiske spørgsmål i forbindelse med forskningsdata.

7. Alle former for innovation med hensyn til den eksperimentale teknologi, som følger af anvendelsen af anlægget til Instruct-aktiviteter, forbliver alene værtsanlæggets ejendom, såfremt det forpligter sig til at tilbyde denne nye potentielle forbedring af dets eksperimentelle kapacitet til alle fremtidige brugere. Hvis en bruger har spillet en væsentlig rolle i udviklingen, bør der indgås en aftale mellem parterne om fælles akkreditering af arbejde, som kan udnyttes.

Artikel 28

Ansættelsespolitik

1. Instruct-ERIC kan ansætte personale, som udnævnes og afskediges af direktøren.

2. Rådet godkender den bemandingsplan, der udarbejdes af direktøren i forbindelse med godkendelsen af arbejdsplanen.

3. Direktøren oplyser på forhånd rådet om ledige stillinger og bemandingsplanen. Rådet udpeger de stillinger, hvor det skal godkende udvalgte kandidater.

4. Udvælgelsesprocedurerne for stillinger hos Instruct-ERIC skal være gennemsigtige og ikkediskriminerende. Lige jobmuligheder og positiv særbehandling overholdes i overensstemmelse med gældende arbejdsret. Hvis ansættelseskontrakter tilbydes, skal de være i overensstemmelse med den nationale lovgivning i det land, hvor medarbejderne er ansat.

KAPITEL 8

GYLDIGHEDSPERIODE, AFVIKLING, TVISTER OG BESTEMMELSER OM OPRETTELSE

Artikel 29

Varighed

1. Instruct-ERIC oprettes på ubestemt tid. Det kan afvikles i overensstemmelse med artikel 30.

Artikel 30

Afvikling

1. Afvikling af Instruct-ERIC skal ske på grundlag af rådets beslutning i overensstemmelse med artikel 13.

2. Uden unødig forsinkelse og under alle omstændigheder senest ti dage efter vedtagelsen af beslutningen om at afvikle Instruct-ERIC og derefter lukke Instruct-ERIC underretter Instruct-ERIC Kommissionen om beslutningen.

3. Tilbageværende aktiver, når Instruct-ERIC's gæld er betalt, fordeles blandt medlemmerne i forhold til deres akkumulerede årlige kontantbidrag til Instruct-ERIC. Tilbageværende passiver efter afviklingen, Instruct-ERIC's aktiver medregnet, fordeles blandt medlemmerne i forhold til deres akkumulerede årlige kontantbidrag til Instruct-ERIC, idet beløbet højst kan udgøre et års bidrag.

4. Instruct-ERIC ophører med at bestå fra den dag, hvor Kommissionen offentliggør bekendtgørelsen herom i Den Europæiske Unions Tidende.

Artikel 31

Gældende lovgivning

1. Instruct-ERIC er underlagt følgende i nævnte rækkefølge:

a) EU-retten, navnlig forordning (EF) nr. 723/2009 og de afgørelser, der er omhandlet i forordningens artikel 6, stk. 1, og artikel 11, stk. 1

b) værtslandets lovgivning på alle områder, som ikke er omfattet eller kun delvis omfattet af EU-retten og

c) vedtægten og gennemførelsesbestemmelserne hertil.

Artikel 32

Tvister

1. Medlemmerne gør deres yderste for så vidt muligt i mindelighed at bilægge eventuelle tvister, der måtte opstå i forbindelse med fortolkningen eller anvendelsen af denne vedtægt.

2. Den Europæiske Unions Domstol har kompetence til at træffe afgørelse om tvister indbyrdes mellem medlemmerne vedrørende Instruct-ERIC, mellem medlemmerne og Instruct-ERIC og om tvister, som Unionen er part i.

Artikel 33

Vedtægten

1. Vedtægten ajourføres og offentliggøres på Instruct-ERIC's websted og på dets vedtægtsmæssige hjemsted.

2. Enhver ændring af vedtægten skal vedtages enstemmigt af rådet i overensstemmelse med artikel 13 og skal ske i overensstemmelse med bestemmelserne i artikel 11 i forordning (EF) nr. 723/2009 og den procedure, hvorefter den blev vedtaget.

Artikel 34

Bestemmelser om oprettelse

1. Værtslandet indkalder rådet til et konstituerende møde hurtigst muligt, dog senest 45 kalenderdage efter ikrafttrædelsen af Kommissionens afgørelse om oprettelse af Instruct-ERIC.

2. Inden det konstituerende møde underretter værtslandet de stiftende medlemmer om alle specifikke, uopsættelige retlige foranstaltninger, der skal træffes på vegne af Instruct-ERIC. De retlige foranstaltninger gennemføres af en af værtslandet bemyndiget person, medmindre et stiftende medlem fremsætter indvendinger inden for fem arbejdsdage efter at være blevet underrettet.

(1) Artikel 143, stk. 1, litra g), og artikel 151, stk. 1, litra b) (EUT L 347 af 11.12.2006, s. 1).

(2) Artikel 50 og 51 (EUT L 77 af 23.3.2011, s. 1).

(3) EUT L 9 af 14.1.2009, s. 12.

BILAG 1 Liste over medlemmer og observatører Dette bilag indeholder en liste over medlemmer og observatører og deres repræsentanter. Bilag 1 ajourføres af direktøren efter eksklusion eller udtræden af medlemmer eller observatører eller efter optagelse af medlemmer eller observatører. Medlemmer Land eller mellemstatslig organisation Officiel repræsentant Kongeriget Belgien Det belgiske kontor for videnskabspolitik (BELSPO) Den Tjekkiske Republik Ministeriet for uddannelse, ungdom og sport (MSMT) Kongeriget Danmark Det danske institut for innovation og teknologi (DASTI) Den Franske Republik Ministère de l’Éducation nationale de l’enseignement supérieur et de la recherché (MENESR) Staten Israel Ministeriet for videnskab, teknologi og rumfart (MOST) Den Italienske Republik Ministeriet for uddannelse, universiteter og forskning (MIUR) Kongeriget Nederlandene Ministeriet for uddannelse og videnskab (NWO) Den Portugisiske Republik Instituto de Tecnologia Química e Biológica da Universidade Nova de Lisboa (ITQB-UNL) Den Slovakiske Republik Ministeriet for Uddannelse, videnskab, forskning og sport Det Forenede Kongerige Storbritannien og Nordirland Medical Research Council UK (MRC UK)

Observatører Land eller mellemstatslig organisation Officiel repræsentant Den Hellenske Republik Det græske generalsekretariat for forskning og teknologi (GSRT) Kongeriget Spanien Ministerio de Economia y Competitividad (MINECO) Kongeriget Sverige Forskningsrådet (SRC) Det Europæiske Molekylærbiologiske Laboratorium (EMBL)

BILAG 2 Finansielt bidrag Principper De prognosticerede kontantbidrag til Instruct-ERIC beskrives i en finansieringsmodel. For den første femårige periode for Instruct-ERIC anvendes følgende principper til at beregne det årlige kontantbidrag og registrere medlemmernes naturaliebidrag. Rådet kan beslutte, at disse principper skal revideres. 1. Det årlige bidrag for hvert medlemsland består af et medlemsgebyr og et naturaliebidrag. 2. Størrelsen af kontantbidraget foreslås af direktøren på baggrund af retningslinjer fra forretningsudvalget i overensstemmelse med artikel 16, stk. 5, og godkendes af rådet i overensstemmelse med artikel 13. 3. Kontantbidraget understøtter Instruct-ERIC's aktiviteter. 4. Medlemmernes naturaliebidrag gennem investeringerne i deres Instruct-center, som ikke måles i pengemæssig værdi, omfatter anlægget på Instruct-centret, herunder driftsomkostninger og medarbejdere til gennemførelsen af Instruct-ERIC's aktiviteter. 5. Observatører i Instruct-ERIC skal ikke yde bidrag bortset fra betaling af deres rejseudgifter i forbindelse med møder og deltagelse i særlige Instruct-ERIC-aktiviteter. 6. Observatører og tredjeparter, som ikke er medlem af Instruct-ERIC, kan bidrage til Instruct-ERIC i overensstemmelse med særlige aftaler godkendt af rådet. 7. Årlige bidrag modtages af Instruct-ERIC i hvert regnskabsår i henhold til rådets finansieringsplan. 8. Hvert medlem forpligter sig til at betale et femårigt medlemsgebyr i henhold til artikel 7 og i overensstemmelse med tidsplanen for revision af Instruct i bilag 3 og for aftaler om fremtidige finansierings- og medlemskabstilsagn i overensstemmelse med artikel 10 og bilag 5. Bidrag omfatter en årlig stigning på 2 % for at kompensere for inflation. Hvert medlems kontantbidrag fastsættes efter dets optagelse i en af de tre separate bidragsgrupper. Grupperne (A, B og C) fastsættes ud fra antallet af forskere inden for forskning og teknologi (forskere) i forhold til den samlede nationale befolkning i den erhvervsaktive alder (1). De tre grupper er: a. gruppe A (> 750 000 forskere/national befolkning) b. gruppe B (100 000-750 000 forskere/national befolkning) c. gruppe C (< 100 000 forskere/national befolkning). 9. Bidrag fra mellemstatslige organisationer fastsættes i hvert enkelt tilfælde som godkendt af rådet i henhold til artikel 13 og skal mindst svare til minimumstaksten for et gruppe C-medlem. 10. Kontantbidragene fastsættes i overensstemmelse med finansieringsmodellen og beløber sig i de første fem år til: gruppe A: 100 000 EUR om året, gruppe B: 75 000 EUR om året og gruppe C: 50 000 EUR om året med justering for inflation i henhold til tabellen nedenfor. 11. I forbindelse med rekruttering af medarbejdere i Instruct Hub opfordres medlemmerne til at foreslå kandidater. Disse udvælges i overensstemmelse med artikel 28. Alle lønomkostninger afholdes af Instruct-ERIC eller af medlemmet. I sidstnævnte tilfælde og med rådets udtrykkelige godkendelse trækkes naturaliebidraget fra de årlige medlemsgebyrer. De beregnede kontantbidrag (i tusinde EUR) for hvert medlem for år 1-5 af Instruct-ERIC vises nedenfor: Årligt kontantbidrag år 1 (tusinde EUR) år 2 (2 % infl.) år 3 (2 % infl.) år 4 (2 % infl.) år 5 (2 % infl.) Medlemsland Indbyggere i alt (mio.) Gruppe Forskere(25-64 år; 2012) (*1) % forskere/mio. indbyggere Min. kontant Ekstra bidrag afhængigt af gruppe Kontantbidrag i alt 5 år kontant i alt UK 63 495 303 A 1 365 000 2,15 % 50 50 100,00 102,00 104,04 106,12 108,24 520,40 FR 65 276 983 A 930 000 1,42 % 50 50 100,00 102,00 104,04 106,12 108,24 520,40 IT 59 394 207 B 417 000 0,70 % 50 25 75,00 76,50 78,03 79,59 81,18 390,30 BE 11 094 850 B 159 000 1,43 % 50 25 75,00 76,50 78,03 79,59 81,18 390,30 NL 16 730 348 B 152 000 0,91 % 50 25 75,00 76,50 78,03 79,59 81,18 390,30 IL 7 870 000 B 125 920 1,60 % 50 25 75,00 76,50 78,03 79,59 81,18 390,30 CZ 10 505 445 C 91 000 0,87 % 50 0 50,00 51,00 52,02 53,06 54,12 260,20 PT 10 542 398 C 53 000 0,50 % 50 0 50,00 51,00 52,02 53,06 54,12 260,20 DK 5 614 000 C 47 000 0,84 % 50 0 50,00 51,00 52,02 53,06 54,12 260,20 450 650,00 663 676,26 689,79 703,58 3 382,63 Omkostninger, der medtages ved beregning af hvert lands naturaliebidrag For hvert Instruct-center i landet beregnes følgende omkostninger i forhold til den adgangsmuligheder, der gives Instruct-brugere (sædvanligvis 10-20 %, men du bør kende dit eget lands forholdsmæssige adgangsmuligheder) a) vedligeholdelses- og driftsomkostninger til udstyr b) personaleomkostninger til drift/support af anlæg c) andre driftsomkostninger (almindelige bygningsomkostninger, elektricitet, vand, interne supporttjeneste osv.) d) den fulde eller delvise værdi af støtteberettigede kapitalposter (nyanskaffelser) eller andre poster, der er nødvendige for at levere Instruct-infrastrukturtjenesten. Kategori A (>750 000 forskere) = 50 000 ekstra. Kategori B (>100 000 -750 000 forskere) = 25 000 ekstra. Kategori C (≤100 000 forskere) = 0K ekstra kontantbidrag (1) Eurostat http://appsso.eurostat.ec.europa.eu/nui/show.do?wai=true&dataset=hrst_st_nfieocc (felt: videnskab, matematik og IT, alder: 25-64 år). IL-data fra www.oecd.org/sti/msti.htm, ISCO-3-kategorier i % af samlet arbejdsstyrke. (*1) Data fra Eurostat hrst_st_nfieocc 2012 data. Ansatte forskere med tertiær uddannelse efter alder, uddannelsesområde og beskæftigelse. (http://appsso.eurostat.ec.europa.eu/nui/submitViewTableAction.do)Science, Maths, computing; 25-64yrs; 2012 data. IL-data fra www.oecd.org/sti/msti.htm ISCO-3 categories %of total employment. Befolkningstal: http://ec.europa.eu/eurostat/tgm/table.do?tab=table&init=1&plugin=1&pcode=tps00001&language=en

BILAG 3 Kriterier for revision af Instruct-centre Instruct-centre leverer den infrastruktur og ekspertise, der definerer og udgør Instruct-ERIC's kerne. Rådet overvejer etableringen af nye centre gennem forslag fra eksisterende medlemmer eller en offentliggjort indkaldelse af ansøgninger fra medlemmerne. Følgende kriterier anvendes ved udvælgelse af nye Instruct-centre efter forslag fra medlemmer: — afgivelse af specifikt tilsagn om at give adgang til teknologier og nødvendig teknisk support, som er central for Instructs vision og afgørende for dets succes — levering af teknologi/ekspertise i topkvalitet, dokumentation for videnskabeligt samarbejde og et betydeligt bidrag til dets forskningsområde — tilføjelse af merværdi til eksisterende centre, f.eks. gennem særlige resultater og særlig ekspertise, eller levering af udvidet kapacitet og forbedret adgang i medfør af den geografiske beliggenhed — en klar forpligtelse til på et aftalt niveau at give adgang, der gør det muligt at gennemføre Instruct-ERIC-projekter — godkendelse fra ansøgercentrets land eller andet finansieringsorgan af den forpligtelse, der er nødvendig for at understøtte Instruct (f.eks. gennem medlemskab af Instruct-ERIC og aftale om dækning af centrets faste driftsomkostninger) — erfaring med integrative teknologiske metoder, vilje til at deltage i paneuropæisk samarbejde (videnskabeligt) og vilje til at samarbejde om projekter vedrørende teknisk udvikling — vilje til at overholde Instruct-ERIC's politikker for Instruct-ERIC-relaterede projekter. Kvaliteten af den infrastruktur, der leveres gennem eksisterende Instruct-centre, herunder adgangspolitik og -procedurer, revideres mindst én gang i hver periode på fem år gennem uafhængigt peer review med input fra det uafhængige videnskabelige rådgivende organ i forhold til følgende kriterier og efter anmodning fra rådet i overensstemmelse med artikel 15. Rådet godkender og ekskluderer Instruct-centre på grundlag af denne revision i henhold til artikel 13 og ændrer om nødvendigt adgangspolitikken. Følgende kriterier anvendes ved forlængelse af eksisterende Instruct-centre: — har leveret teknologi/ekspertise i topkvalitet, dokumentation for videnskabeligt samarbejde og et betydeligt bidrag til dets forskningsområde — har givet adgang til teknologier, der påviseligt efterspørges af forskersamfundet, herunder ekspertbistand af høj kvalitet — har deltaget i Instruct-uddannelsesprogrammet og bidraget til aktiviteter, der føjer merværdi til Instruct-ERIC — har overholdt Instruct-ERIC's politikker og procedurer.

BILAG 4 Udnævnelse af direktøren 1. Direktørens opgaver og ansvarsområder Direktørens opgaver og ansvarsområder omfatter: Strategi — strategisk lederskab med henblik på at maksimere værdien af Instruct-partnerskabet — identifikation af nye potentielle medlemmer og partnere — identifikation og sikring af ny finansiering fra eksterne kilder (f.eks. Den Europæiske Union) — udvikling og præsentation af mulighederne for fremtidig kernefinansiering gennem medlemskabet. Forvaltning — tilsyn med den daglige forvaltning af Instruct — tilsyn med forvaltningen og rekrutteringen af medarbejdere inden for Instruct Hub. Promovering — promovering af Instructs arbejde i Europa og internationalt og over for Europa-Kommissionens embedsmænd for at sikre, at det har en høj og positiv profil. Kontrol og rapportering — rapportering til rådet om fremskridt, resultater og nye muligheder — vurdering, prioritering og styring af de risici, der er forbundet med Instructs aktiviteter gennemførelse af nødvendige foranstaltninger og indhentning af input/beføjelser fra rådet, hvis det er nødvendigt. Konflikter — oplysninger vedrørende eventuelle personlige eller erhvervsmæssige interesser eller udnævnelser, der kan påvirke eller af andre anses for at påvirke vedkommendes uvildighed og integritet i forbindelse med vurderinger, der foretages på rådets vegne. 2. Arbejdssted Direktøren har et kontor inden for Instruct-ERIC Hub, som er hjemsted for Instruct-ERIC. 3. Udvælgelse og udnævnelsen af direktøren Kandidater til stillingen som direktør kan ansøge i en åben indkaldelse af ansøgninger. Ansøgere vurderes og interviewes af et udvælgelsespanel nedsat af rådet. Rådet opstiller udvælgelseskriterierne. Direktøren udnævnes for en periode på fem år, som kan forlænges. Vilkårene for udnævnelse, evaluering og opsigelse fastsættes af rådet og anføres i forretningsordenen. 4. Fortrolighed Bortset fra forhold, der retmæssigt findes i eller overføres til det offentlige domæne, behandler direktøren enhver intellektuel ejendom og alle oplysninger, som direktøren modtager som resultat af Instruct-ERIC's aktiviteter, fortroligt, og videregiver ikke sådan ejendom eller sådanne oplysninger til andre, medmindre ejeren af oplysningerne eller rådet har givet deres samtykke dertil. 5. Forhold mellem direktøren og parterne i Instruct-ERIC Direktøren optræder ikke som agent for de institutioner, der udfører Instruct-ERIC-aktiviteter gennem Instruct-centre, eller for medlemmerne og har ikke beføjelse til at handle, indgå kontrakter, pådrage sig bindende forpligtelser eller ansvar eller underskrive dokumenter på medlemmernes vegne uden deres specifikke samtykke.

BILAG 5 Vurdering af Instruct-ERIC Ved slutningen af finansieringsperioden fremlægger direktøren i overensstemmelse med rådets instrukser en udførlig rapport om de hidtidige resultater og de fremtidige planer. Medlemmerne kan bruge denne rapport til at evaluere Instruct-investeringernes generelle kvalitet, virkning og produktivitet og i god tid afgøre, om de fortsat vil være medlem af Instruct. Rådet er ansvarligt for at godkende de detaljerede krav til rapporten og tidsplanen for beslutninger om finansiering fra hvert medlem. Instruct-ERIC's primære ambition er at sikre lettere adgang til de mest avancerede teknologier og være en drivkraft for innovation, som kan understøtte integrative metoder inden for struktur- og cellebiologi, med henblik på at gøre det muligt at løse udfordrende problemer, som ellers ikke kan løses. Med rapporten kan medlemmerne klart se resultaterne i forhold til vigtige milepæle og yderligere vurdere: — om Instruct-ERIC er synligt blandt medlemmernes forskersamfund (og muligvis også udenfor), og om det spiller en central strategisk rolle i indsatsen for at støtte behovene for strukturel biologi, herunder påvirkning af den nationale udvikling af infrastruktur — om der er et klart behov for adgang for at hjælpe med at levere forskning i topkvalitet, og om dette forvaltes effektivt — om adgang støtter forskere på tværs af EU-partnerne — især integrative metoder, der anvender flere teknologier til at imødegå de største udfordringer inden for struktur- og cellebiologi og tilvejebringer videnskabelige resultater, der ville være umulige eller vanskelige at nå uden Instruct — om de videnskabelige resultater og virkninger af denne adgang er klart dokumenteret — om Instruct-ERIC har ydet et væsentligt bidrag til centrale uddannelsesbehov — om Instruct-ERIC samarbejder effektivt med den teknologiske industri med henblik på at støtte innovation — om Instruct-ERIC reelt udvikler sig, så det kan opfylde fremtidige forsknings- og uddannelsesbehov — om Instruct-ERIC fortsat yder et vigtigt og særligt bidrag til forskningsmiljøet, om kerneinvesteringerne giver valuta for pengene, om de bør fortsættes, og i så fald i hvilket omfang.